Adliya vazirligi jamoat joylarida tibbiy niqobsiz yurganlik uchun jarima borligini eslatib o‘tdi

Jamoat joylarida tibbiy niqobsiz yurish jarimaga tortishga sabab bo‘ladi, qonunchilikda belgilangan javobgarlik bekor bo‘lgani yo‘q. Bu haqda AOKAda o‘tkazilgan brifingda Adliya vazirligi axborot xizmati rahbari Sevara O‘rinboyeva ma’lum qildi.

“Ma’muriy javobgarik to‘g‘risidagi kodeksning 54-moddasida epidemiyalarga qarshi kurash qoidalarini buzganlik uchun javobgarlik choralari belgilangan. Ushbu moddaga ko‘ra, karantinli va inson uchun xavfli bo‘lgan boshqa yuqumli kasalliklar paydo bo‘lishi hamda tarqalishi sharoitida vakolatli organning maxsus talablariga zid ravishda jamoat joylarida niqobsiz bo‘lish — bazaviy hisoblash miqdorining 5 baravarigacha (1 million 225 ming so‘m) miqdorda jarima solishga sabab bo‘ladi”, — deydi Sevara O‘rinboyeva.
Avvalroq Toshkentda “karantin talablariga rioya qilish” nazoratga olinishi, yo‘lovchilarning niqob taqishi majburiy etib belgilangani to‘g‘risida xabar berilgandi.
 “Kuchsizlangan koronavirus”, “tugagan karantin” va “buzilgan makiyaj”. O‘zbekistonliklar nega niqob taqmay qo‘ydi?
Eslatib o‘tamiz, koronavirus keng tarqalishining oldini olish maqsadida Toshkent shahrining Mirzo Ulug‘bek, Chilonzor va Yunusobod tumanlari maktablarida 16-martdan boshlab o‘quv mashg‘ulotlari onlayn tarzda tashkil etildi.